**FIORUL IUBIRII**

*Irimescu Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă pierd ușor printre cuvinte

Și nu mai știu cum să le-adun,

Să fac din ele dalbe flori

Și-n păr sfios să ți le pun.

Din glasul inimii fioruri

Răzbat prin mutele-mi rostiri,

Trezind din somnul cel de moarte,

Tumultul sfintelor iubiri.

Alung întunecimi rămase

Cu fiecare strop ceresc,

Căzut prin poarta de lumină,

Din ochii tăi când mă privesc.

Pulsează orice punct din mine

Țâșnind din matca de-nceput,

Din blânda-ți, fragedă-alinare,

Ce se revarsă-n chip necunoscut.

O clipă gust nemărginirea

Și-o simt cum intră-n piept domol,

Hrănind ecoul ce străbate,

Un infinit prin trupu-mi gol.